K. Tóthová, poslankyňa: (2009-09-16):
Vážený pán minister Ján Mikolaj, minister školstva, obraciam sa na vás s nasledujúcou interpeláciou. Od 1. júna 2009 podľa zákona o ochrane pred zneužívaním alkoholických nápojov, ktorý sme podali ako poslanci Ľudovej strany – HZDS, sú vedúci pedagogickí zamestnanci povinní oznamovať obci, teda majú zákonnú oznamovaciu povinnosť, požitie alkoholického nápoja alebo inej návykovej látky osobou maloletou do 15 rokov alebo osobou mladistvou, najmä pokiaľ sa takéto požitie alebo výsledky požitia prejavia v škole alebo v priestoroch školy. Vážený pán minister, ako je zabezpečovaná alebo zabezpečená informovanosť riaditeľov škôl a učiteľov o tejto ich zákonnej oznamovacej povinnosti? Ďalej sa pýtam, či sú vybavení príslušnými prostriedkami na dokladovanie daných skutočností, čo je pipka na dychovú skúšku a príslušná, by som to tak nazvala, skúška, ktorá sa uskutoční na koži na požitie návykových látok. Ja som hovorila s príslušnými pracovníkmi, ktorí mi povedali, že aj tieto skúšobné prostriedky na požitie alkoholických nápojov aj návykových látok sú dostupné a možno ich zabezpečiť. Už vopred, vážený pán minister, ďakujem za zodpovedanie tejto otázky. Obdobnú otázku dávam pánu ministrovi zdravotníctva, pánu ministrovi Richardovi Rašimu, ktorý ako minister zdravotníctva vie, že na ambulancie, najmä do nemocníc, dokonca aj na ARO privážajú sanitky pacientov, ktorí niekedy až na mol sú opití, poprípade po požití návykových látok. Tiež moja otázka znie: Či títo lekári a zdravotnícky personál sú oboznámení s oznamovacou povinnosťou, ktorú majú vo vzťahu takisto ako v iných prípadoch k obci, kde dotyčný maloletý alebo mladistvý má trvalé bydlisko? Vieme, že obce sú potom povinné tieto impulzy na základe povinnej oznamovacej povinnosti prerokovať a vyriešiť s uložením príslušných opatrení. Práve zdravotníci signalizujú veľký výskyt enormne sa zvyšujúcich prípadov požitia najmä alkoholických nápojov maloletými a mladistvými, ktorí do nemoty sú dovážaní neraz aj na ARO. Myslím, že nemusím v súvislosti s interpeláciou uvádzať, čo stojí ošetrenie takýchto prípadov, teda že prijatý zákon, ktorý zabezpečuje zníženie, nemôže minimalizovanie, ale aspoň zníženie požívania alkoholických nápojov akosi napomôcť, by mal byť realizovaný, pretože len v Košiciach od minulého roku je 200-percentný nárast takýchto prípadov v košickej nemocnici. Ďakujem vopred, pán minister, za odpoveď. A tretieho si dovolím interpelovať pána ministra vnútra. Polícia vrátane Železničnej polície má oznamovaciu povinnosť obciam oznámiť prípady požitia alkoholických nápojov a návykových látok v obci, kde má maloletý alebo mladistvý trvalé bydlisko. Ja som už z tohto miesta vyjadrila akési potešenie, že štátna polícia začala robiť tzv. razie, kde zisťovala a, žiaľ, aj zistila veľký počet maloletých a mladistvých pod vplyvom alkoholu. A v tom čase dotyční pracovníci polície vyjadrovali akosi bezmocnosť, pretože tí mladiství a maloletí sa im smiali do tváre, keď povedali: „No a čo teraz? Tak ste to zistili.“ A podobne. Od 1. júna je situácia iná. Je tu spomínaná oznamovacia povinnosť a to „no a čo?“ ďalej by sa malo realizovať v zmysle prijatých právnych predpisov vrátane zabezpečenia príslušníkov Železničnej polície aj štátnej polície potrebnými prostriedkami na preukázanie porušenia zákona maloletými a mladistvými. Pretože dozaista v konaní obce budú žiadať argument a ten treba podchytiť a o tom treba príslušníkov aj náležite ich o právnom stave informovať a zabezpečiť informovanosť. Ďakujem vopred, pán minister, za odpoveď. Kolegyniam a kolegom ďakujem za pozornosť, ktorú venovali mojim interpeláciám.